ОДБОР ЗА КОНТРОЛУ СЛУЖБИ БЕЗБЕДНОСТИ УСВОЈИО ИЗВЕШТАЈ О РАДУ ВОЈНОБЕЗБЕДНОСНЕ АГЕНЦИЈЕ

Одбор за контролу служби безбедности Народне скупштине Републике Србије је на Трећој седници одржаној 17. јуна 2014. године усвојио Извештај о раду Војнобезбедносне агенције за период од 1. октобра 2013. године до 1. априла 2014. године.

Одбор за контролу служби безбедности je установио да је Војнобезбедносна агенција у извештајном периоду контраобавештајним и безбедносним мерама ефикасно штитила Министарство одбране, Војску Србије и одбрамбене припреме земље у целини, у складу са законском регулативом.

Одбор је препоручио Војнобезбедносној агенцији покретање иницијативе за измену законских решења која ће допринети ефикасности рада службе, редефинисању делокруга и задатака службе као и прилагођавању реалним безбедносним изазовима, ризицима и претњама којима је изложен систем одбране у целини.